b'\n_START_ARTICLE_\nLietuvos socialdemokra\xc4\x8di\xc5\xb3 moter\xc5\xb3 s\xc4\x85junga\n_START_PARAGRAPH_\nLietuvos socialdemokra\xc4\x8di\xc5\xb3 moter\xc5\xb3 s\xc4\x85junga (LSDMS) \xe2\x80\x93 Lietuvos moter\xc5\xb3 visuomenin\xc4\x97 ir politin\xc4\x97 organizacija.\n_START_SECTION_\nIstorija\n_START_PARAGRAPH_\n\xc4\xaekurta 1991 m. spalio 19 d. konferencijoje Kaune. Sud\xc4\x97tin\xc4\x97 Lietuvos socialdemokrat\xc5\xb3 partijos dalis, turinti tam tikr\xc4\x85 autonomij\xc4\x85. Vienija LSDP nares ir r\xc4\x97m\xc4\x97jas, nesan\xc4\x8dias kit\xc5\xb3 partij\xc5\xb3 nar\xc4\x97mis.\n_START_SECTION_\nStrukt\xc5\xabra\n_START_PARAGRAPH_\nStrukt\xc5\xabra klubin\xc4\x97 \xe2\x80\x93 vietos nar\xc4\x97s ir r\xc4\x97m\xc4\x97jos buriasi \xc4\xaf LSDMS klubus, su kuriais taryba palaiko nuolatin\xc4\xaf ry\xc5\xa1\xc4\xaf. Klubai veikia pagal savo nustatyt\xc4\x85 ir klubo taryboje patvirtint\xc4\x85 reglament\xc4\x85. \xc5\xa0iuo metu Lietuvoje veikia 47 klubai, vienijantys 1300 moter\xc5\xb3._NEWLINE_Auk\xc5\xa1\xc4\x8diausias sprend\xc5\xbeiamasis organas yra ne re\xc4\x8diau, kaip kas dvejus metus tarybos \xc5\xa1aukiama Konferencija, kurioje renkama LSDMS pirminink\xc4\x97 ir taryba, priimama programa ir dokumentai, kei\xc4\x8diami \xc4\xafstatai._NEWLINE_LSDMS Taryb\xc4\x85 sudaro pirminink\xc4\x97, penkios pirminink\xc4\x97s pavaduotojos, Seimo nar\xc4\x97s (LSDMS), apskri\xc4\x8di\xc5\xb3 koordinator\xc4\x97s, atsakingoji koordinator\xc4\x97 ir i\xc5\xbedinink\xc4\x97. Taryba vykdydama priimt\xc4\x85 program\xc4\x85, vadovauja kasdienei s\xc4\x85jungos veiklai tarp konferencij\xc5\xb3._NEWLINE_LSDMS pirminink\xc4\x97 pagal LSDP statut\xc4\x85 yra LSDP Tarybos nar\xc4\x97. Toks pat ir klub\xc5\xb3, veikian\xc4\x8di\xc5\xb3 LSDP skyriuose, pirmininki\xc5\xb3 statusas._NEWLINE_1999 m. konferencijoje LSDMS pirmininke buvo i\xc5\xa1rinkta Birut\xc4\x97 V\xc4\x97sait\xc4\x97, pavaduotojomis Regina Lopien\xc4\x97, ir Giedr\xc4\x97 Purvaneckien\xc4\x97. 2001 m. po LSDP ir LDDP susijungimo LSDMS pirmininke liko B. V\xc4\x97sait\xc4\x97, pavaduotojomis G. Purvaneckien\xc4\x97, Irena \xc5\xa0iaulien\xc4\x97 ir Janina Puidien\xc4\x97._NEWLINE_2017 m. konferencijoje LSDMS pirmininke buvo i\xc5\xa1rinkta Orinta Leiput\xc4\x97, pavaduotojomis Vilma Barta\xc5\xa1ien\xc4\x97, Margarita Jankauskait\xc4\x97, Indr\xc4\x97 Ki\xc5\xbeien\xc4\x97, Auks\xc4\x97 Kontrimien\xc4\x97, Modesta Petrauskait\xc4\x97, Milda Petrauskien\xc4\x97 ir Birut\xc4\x97 V\xc4\x97sait\xc4\x97.\n_START_SECTION_\nVeikla\n_START_PARAGRAPH_\nLSDMS propaguoja socialdemokratines id\xc4\x97jas. Siekia, kad Konstitucijos ir \xc4\xafstatym\xc5\xb3 deklaruojamas moter\xc5\xb3 ir vyr\xc5\xb3 lygiateisi\xc5\xa1kumas tapt\xc5\xb3 kasdienine norma, siekia lygi\xc5\xb3 galimybi\xc5\xb3 realizavimo darbo rinkoje bei versle, ly\xc4\x8di\xc5\xb3 balanso partijos rinkim\xc5\xb3 s\xc4\x85ra\xc5\xa1uose._NEWLINE_LSDMS gina moter\xc5\xb3 teises, kai kuriuose miestuose yra \xc4\xafsteigusi moters arba moters ir vaiko centrus, moter\xc5\xb3 prieglaudas. S\xc4\x85junga rengia mokymo kursus moterims, siekian\xc4\x8dioms tapti politik\xc4\x97mis._NEWLINE_Bendradarbiaujama su daugelio \xc5\xa1ali\xc5\xb3 pana\xc5\xa1iomis moter\xc5\xb3 organizacijomis. Socialistinio Moter\xc5\xb3 Internacionalo (SIW) nar\xc4\x97, Europos socialist\xc5\xb3 partijos Moter\xc5\xb3 grup\xc4\x97s nar\xc4\x97.'